**Научен форум**

**“As If, But Differently: Meditations on the Realisms of Our Times”**

На 1 и 2 декември в Ректората на СУ “Св. Климент Охридски” се проведе академичната конференция “As If, But Differently: Meditations on the Realisms of Our Times” (<https://eas.uni-sofia.bg/deas95/>), организирана от екип от преподаватели от катедра “Англицистика и американистика”: гл. ас д-р Александър Попов, гл. ас д-р Райна Росенова и доц. д-р Александра Главанакова. Участие в нея взеха 33 изследователи – 31 с доклади на академични панели и 2 с пленарни доклади. От тях имаше 18 участници от България и 15 чуждестранни изследователи, с което беше постигната предварително поставената цел за засилено международно участие. Беше постигната също така целта във форума да участват активно млади учени и студенти, които биха могли да продължат развитието си в области, сходни на тези в обсега на конференцията, като участие взеха, при това изключително успешно: трима студенти на бакалавърско ниво (специалност “Английска филология”), две студентки от магистърски програми (една от тях от МП “Комуникация: език, литература, медии” към СУ), седем докторанти (двама докторанти от СУ). Сред останалите участници имаше както млади изследователи, така и утвърдени учени с голям опит в областта на хуманитаристиката.

Научният форум беше структуриран в рамките на 11 панела и 2 пленарни доклада – изнесени от дфн. Павел Фрелик от Варшавския университет и д-р Карълайн Едуардс от Бъркбек, Лондонски университет, две от утвърдените имена в световен мащаб в областта на изследване на научната фантастика и литературните утопии (програмата с докладите и абстрактите на всички доклади са достъпни на уебсайта на конференцията). Докладите и дискусиите върху тях покриха голям спектър от теми и проблеми: изследвания в областта на жанровете утопия и дистопия, на еволюцията и употребата на литературните форми, социални науки и деколониални изследвания, постхуманизъм, екокритика и пр. Проведоха се много плодотворни дискусии, както по време на официалната програма, така и в рамките на двете вечерѝ. Самата конференция беше добре посетена, като особено радващо беше силното присъствие на студенти от Софийския университет. Бяха изработени и специални постерни материали и лого на форума, които бяха използвани за популяризиране на събитието.

Конференцията приключи с театрално представление в университетския театър “Алма Алтер”, подготвено от студенти от БП “Английска филология” и МП “Комуникация: език, литература, медии”. Отзивите от участниците и публиката бяха изключително положителни по отношение на всички събития от програмата. Предстои подготовка за издаване на том с текстове от докладите от конференцията, като организаторите проучват и възможности за сключване на договор с международно издателство за публикуване на подбрани разширени текстове. В заключение, форумът даде възможност за изява както на утвърдени изследователи, така и на такива, тепърва започващи развитието си, включително на студенти на бакалавърско и магистърско ниво, които се представиха изключително успешно и с това направиха първите си стъпки като участници в научни форуми. Едновременно с това събитието привлече разнообразна публика и създаде условия за продължаващи дискусии по темите на конференцията в контекста на местната академична общност.